**Changdeokgung** (hangul: 창덕궁; hanja: 昌德宮; što znači "palača prosperirajućih vrlina"), ili **Palača Changdeok**, je jedna od "pet palača dinastije Joseon" u Seulu. Zbog njezina položaja istočno od palače Gyeongbok, zajedno s palačom Changgyeonggung su je zvali "Istočnom palačom" (동궐, 東闕, *Donggwol*). Ona je bila najdražom palačom mnogih vladara dinastije Joseon i u njoj su zadržani mnogi elementi iz još ranijeg razdoblja Tri kraljevstva Koreje (57. pr. Kr.-668.). Jedna od tih njezinih odlika je uklapanje u krajolik, za razliku od novije palače Gyeongbokgung koja se nameće okolišu. Zbog toga je Changdeokgung upisan kao Nacionalno blago Koreje br. 122. a 1997. godine i na UNESCO-v popis mjesta svjetske baštine u Aziji kao "izvanredan primjer dizajna i arhitekture dalekoistočne palače uklopljen u izvornu topografiju i šumu".

*Donggwoldo*, panorama Changdeokgunga prije 1830. god.
Zajedno sa drugih četiri palače u Seulu, i Changdeokgung je stradao u vrijeme japanske okupacije Koreje (1932.-45.), te danas stoji tek 30% njegovih građevina.

Povijest
--------

*Juhamnu*
Paviljon Buyongjeong u stražnjem parku Huwon
Kraljevsko prijestolje u *Injeongjeonu*
*Daejojeon*
*Seonjeongjeon*
God. 1395. autoritet Gyeongbokgunga, kao primarne palače, bio je ugrožen zbog svađe za prijestolje između prinčeva i vazala. Zbog toga je kralj Jeongjong, kojeg je na prijestolje postavio princ Jeong (kasnije kralj Taejong), preselio prijestolnicu 1400. godine u Gaegyeong, staru prijestolnicu dinastije Goguryeo. Kralj Taejong je uskoro preuzeo prijestolje koje je vratio u Hanseong (današnji Seul) i dao je izgraditi novu palaču Changdeokgung, jer je gradnju Gyeongbokgunga predvodio Jeong Do-Jeon, raniji rival njegovog oca. Izgradnja palače Changdeok je počela 1405. a dovršena je 1412. godine. Kralj Seonjo proširio je izvornu palaču za oko 500.000 m², uključujući stražnji park (*Huwon*).
Palača je bila spaljena do temelja tijekom japanske invazije 1592. a obnovili su je kralj Seonjo i kralj Gwanghaegun 1609. godine. Sljedeći požar ju je uništio 1623. godine kada je kralj Injo poveo političku bunu protiv Gwanghaeguna. Palaču je također napali i Mandžurci kineske dinastije Qing, ali je uvijek obnavljana vjerna svom izvornom planu.

Changdeokgung je bila mjesto kraljevskog dvora i sjedište vlade sve do 1872. godine, kada je obnovljena susjedna palača Gyeongbokgung. Korejski posljednji car, Sunjong, je ovdje živio sve do svoje smrti 1926. godine.

Odlike
------

Cijela palača je podignuta po načelu *baesanimsu* (배산임수) iz Feng shuija: između vrhova planine Bugaksan u pozadini i rijekom Geumcheon ispred, ali ne u geometrijskom nizu poput palače Gyeongbokgung, već u skladu s okolnom prirodom. Arhitektura samih građevina prati načela jednostavnosti i štedljivosti, po uzoru na konfucijanizam.

Danas u kompleksu palače stoji 13 građevina i 28 paviljona u vrtovima, koji sve u svemu pokrivaju oko 110 jutara (45 ha). Značajne zgrade su: 

* Portal *Donhwamun*; izgrađen 1412. i obnovljen 1607. godine, s bakrenim zvonom težine 8 tona.
* *Injeongjeon* ("glavna dvorana"), koja se koristila za glavne državne poslove poput kraljevske krunidbe i primanja poslanika. Izgrađena je 1405. a obnovljena je nakon požara 1610. i 1804. godine.
* *Seongjeongjeon* ("pomoćni ured u glavnoj dvorani") je mjesto gdje se kralj svakodnevno susretao sa svojim ministrima o važnim državničkim poslovima.
* *Huijeongdang* ("kraljevska privatna rezidencija"); kasnije se koristila kao konferencijska dvorana kada je ocijenjeno da je Seongjeongjeon postao premalen za to. Nakon požara 1917. godine obnovljen je potpuno drugačije, uglavnom pod utjecajem zapadne umjetnosti.
* *Daejojeon* ("stambena četvrt") je bila službena rezidencija kraljice, a nakon požara 1917. obnovljen je dijelovima Gyeongbokgunga.
* *Nakseon-Jae*, bivša rezidencija korejske carske obitelji, uključujući princezu Bangja.
* Paviljon *Juhamnu* (*Kyujanggak*) je bila kraljevska knjižnica ispred koje su se održavali državni ispiti u prisustvi samog kralja.
* Rezidencija *Yeon-gyeongdang* je izgrađena 1827. godine kao dvorana za prijeme u stilu pjesničke kuće.

Povezano
--------

* Zabranjeni grad, Peking

Izvori
------

1. ↑  Prvi planovi palače na seoul.co.kr (kor.) Preuzeto 1. listopada 2011.
2. ↑  Changdeokgung na "Povijest azijske arhitekture" () Preuzeto 30. rujna 2011.

Vanjske veze
------------

***Changdeokgung*** na Wikimedijinoj ostavi

* Službeni vodič palače ()
* Changdeokgung Arhivirano 2010-06-12 na Wayback Machine-u na stranicama turističkog ureda Seula ()
* Panografije 360° Arhivirano 2012-05-27 na Wayback Machine-u na Patrimonium-mundi.org

| * p
* r
* u
Svjetska baština u Južnoj Koreji |
| --- |
|  | 
Palača Changdeokgung u Seulu  • Dolmeni Gochanga, Hwasuna i Ganghwadoa  • Historijska korejska sela: Hahoe i Yangdong  • Historijska mjesta u Gyeongju  • Utvrda Hwaseong u Suwonu  • Vulkanski otok Jeju i njegove vulkanske cijevi  • Svetište Jongmyo u Seulu  • Kraljevske grobnice dinastije Joseon  • Janggyeong Panjeon, skladište spisa *Tripitaka Koreana* u hramu Haeinsa  • Hram u stijeni Seokguram i hram Bulguksa u Gyeongju
 | Zastava Južne Koreje |
| **Nematerijalna svjetska baština Južne Koreje**
Dvorski ples Cheoyongmu  • Žetveni ritual Ganggangsullae  • Festival Gangneung Danoje  • Ritual Jeju Chilmeoridang Yeongdeunggut  • Glazbeni kraljevski ritual predaka u hramu Jongmyo, Jongmyo jerye  • Namsadang Nori, narodni klauni lutalice  • Epsko pjevanje Pansori  • Budistički ritual Yeongsanjae
 |

|  |  |
| --- | --- |
| Normativna kontrola Uredi na Wikidati | 
* LCCN: sh87002212

 |